|  |  |
| --- | --- |
|  |  |
| Martin Saarse  Mectus Ehitus OÜ  martin@mectus.ee | Teie 21.09.2016 e-kiri  Meie 24.10.16 nr 15-2/16-00035/531 |

**Ülenurme alevikus Silmapiiri tn ristmiku ehitamise nõuded**

Olete taotlenud nõudeid ristmiku ehitusprojektile riigiteelt nr 22130 Tartu-Ülenurme (edaspidi riigitee) km 2,7 Tartu maakonnas Ülenurme vallas Ülenurme alevikus Silmapiiri tänava liitumiseks kehtestatud detailplaneeringu (Eesti Põllumajandusmuuseumi ja Tartu mnt 3c maaüksuste ning nendega piirneva reformimata riigimaa detailplaneering, 2006) alusel.

Võttes aluseks ehitusseadustiku (edaspidi EhS) § 99 lg 3 määrab Maanteeamet ristmiku (edaspidi ristumiskoht) projekteerimiseks järgmised nõuded:

1. Ristumiskoha ehitamiseks tuleb koostada teeprojekt (edaspidi Projekt) põhiprojekti staadiumis vastavalt majandus- ja taristuministri 02.07.2015 määrusele nr 82 „Tee ehitusprojektile esitatavad nõuded“.
2. Projekti koostaval ettevõtjal ja/või isikul peab olema EhS kohane pädevus.
3. Töövõtja peab projekti koostamisel ja ehitustööde tegemisel juhinduma kehtivatest seadustest sh EhS, normdokumentidest, standarditest ja Maanteeameti [juhenditest](https://www.mnt.ee/et/ametist/juhendid) (www.mnt.ee: Maanteeameti avaleht / Ametist / Juhendid).
4. Projekti koostamisel lähtuda kehtivast detailplaneeringust. Täpsustada ristumiskoha pöörderaadiused lähtuvalt liikluskoosseisust (so. kõige ebasoodsamast sõiduki pöördekoridorist).
5. Ristumiskoht mõõdistada vähemalt muldkeha ja veeviimarite mahus. Juhinduda Maanteeameti peadirektori 13. mai 2008. a käskkirjaga nr 102 kinnitatud „[Täiendavad nõuded topo-geodeetilistele uurimistöödele teede projekteerimisel](https://www.mnt.ee/sites/default/files/content-editors/Failid/Juhendid/projekteerimine/t2iendavad_n6uded_topo_geodeetilistele_uurimist88dele.pdf)“ mõõtkavas 1:500. Lisaks juhendis toodule:
6. Plaanile kanda tööde maa-alal paiknevate kommunikatsioonide asukohad, mis on kooskõlastatud trassi omanike ning haldajatega.
7. Maa-ala plaani koostamisel kasutada maa-ameti kaarti üksnes juhul kui maaüksuste mõõdistamine on tehtud L-EST süsteemis. Kui piirid on fikseeritud muudel mõõdistusviisidel, eriti kaardi ja plaani alusel või aerofotogeodeetiliselt, tuleb piiride asukoht üle täpsustada maakatastrist välja võetud piiriprotokollide andmete põhjal. Mõõdistada ja kanda plaanile kõik leitud piirimärgid.
8. Teostada projekti koostamiseks vajalikud geodeetilised uuringud vastavalt majandus- ja taristuministri 14.04.2016 määrusele nr 34 „[Topo-geodeetilisele uuringule ja teostusmõõdistusele esitatavad nõuded](https://www.riigiteataja.ee/akt/119042016003)“.
9. Projekti kooskõlastamiseks esitamise hetkel peab olema geodeetilise mõõdistuse sh kooskõlastuste vanus kuni üks aasta.
10. Ristumiskoht projekteerida riigiteega võimalikult täisnurga all. Ristumiskoha suurim pikikalle riigiteelt peab olema 2,5-3,0% ca 12…15 m ulatuses. Ristumiskoha pikkus ja kalle peavad võimaldama sõiduki turvalist peatumist enne riigiteega ning jalgratta- ja jalgteega ristumist. Ühtlasi peab kalle võimaldama sademevete äravalgumist riigiteelt ja vältima sademevete kogunemist jalgratta- ja jalgteele.
11. Riigitee kattega samaväärne kate (soovitavalt asfaltkate) projekteerida riigitee katte servast pöörderaadiuse lõpuni (ca 12…15 m ulatuses). Soovitame kasutada juhendit „[Katendite näidislahendused väikese liiklussagedusega teedele](https://www.mnt.ee/sites/default/files/content-editors/Failid/Juhendid/projekteerimine/naidiskatendid_vaikese_liiklussagedusega_teedele_01_04_11.pdf)“ (www.mnt.ee: Maanteeameti avaleht / Ametist / Juhendid / Projekteerimisjuhendid), lähtuda sobivast kohaliku tee tüüplahendusest, arvestades projekteeritava tänava liiklussagedust.
12. Ristumiskoht ei tohi ekspluatatsioonijärgselt seada takistusi sademevete ärajuhtimisele riigitee katetelt, muldkehast ja riigiteealuselt maalt (katastri tunnusega 94901:007:0699). Vajadusel paigaldada ristumiskohale truup koos truubiotste kindlustamisega ning vajadusel näha ette kraavide puhastamine ja kaevamine.
13. Projekti koostamisel arvestada riigiteel km 1,381 - 3,284 2015 aasta keskmise ööpäevase liiklussagedusega 4660 autot/ööp, projektkiirusega 60 km/h ja projekteerimise lähtetasemega rahuldav. Olemasoleva tee seisukorda iseloomustavad näitajad ja tehnilised parameetrid on avalikult kättesaadavad riiklikust teeregistrist <https://teeregister.riik.ee/mnt/index.do>.
14. Ristumiskohal tagada majandus- ja taristuministri 05.08.2015 määruses nr 106 „Tee projekteerimise normid“ lisa „Maanteede projekteerimisnormid“ (edaspidi Normid) kohased nähtavuskaugused (punkt 5.2.7) ja külgnähtavus (tabel 2.14). Nähtavuskolmnurgas ja külgnähtavusalas ei tohi paikneda nähtavust piiravaid takistusi. Vajadusel näha ette võsa, heki, puu likvideerimine (EhS § 72 lg 2).
15. Projekti kanda teekaitsevööndi ulatused vastavalt EhS § 71 ja riikliku teeregistri põhised teede numbrid ning nimetused.
16. Ristumiskoha pöörderaadiused kontrollida liikluskoosseisus esineva kõige ebasoodsamat tüüpi sõiduki pöördekoridoridega.
17. Hinnata arendusega kaasnevat liiklussageduse kasvu ja liikluskoosseisu. Analüüsida lisanduva liikluse mõju riigitee ristumiskoha läbilaskevõimele. Teostada ristmike läbilaskvuse kontrollarvutus tipptundidel arvestades nii olemasoleva kui prognoositava perspektiivse (20 aastat) liiklussagedusega. Vajadusel näha ristmikele ette laiendused.
18. Teostada geoloogilised uuringud riigimaantee muldkeha osas. Puurimine teostada südamikpuurimisega, puuri läbimõõt vähemalt 112 mm. Kõik vajalikud puuraugud riigitee muldes puurida vähemalt 25m tagant läbi kõigi tee konstruktsioonide ning vähemalt 0,5 m mulde alustesse pinnastesse (looduslikku mulla kihti ja turvast arvestamata s.o. kokku muld + 0,5 m). Uuringute tulemusena saadud pinnaste iseloomustused nimetuste, plastsus- ja filtratsiooninäitajate ja niiskuspiirkondadega kanda seletuskirja ja ristmiku pikiprofiilile.
19. Kanda joonistele perspektiivsed jalgratta- ja jalgteed, projekteerida ristmikule jalakäijate ohutu teeületuskoht ning vajadusel näha ette jalgratta- ja jalgtee ühendused olemasolevate bussipeatustega.
20. Lahendada ristumiskoha liikluskorraldus. Projektil näidata olemasolevad, likvideeritavad, projekteeritud liikluskorraldusvahendid.
21. Projektis näha ette tööde teostamise järgselt riigiteega külgneva ala korrastamine. Ristumiskoha ehitamisel taastada riigitee katted, muldkeha nõlvus, teepeenrad kindlustada purustatud kruusa või killustikuga ja nõlv kindlustada kasvupinnasega.
22. Projekt tuleb kooskõlastada riigitee alusel maal paiknevate tehnovõrkude valdajatega, kõigi huvitatud isikute ja ametkondadega (näiteks looduskaitseala, muinsuskaitse piirangud, maaparandusehitised).
23. Juhul, kui ristumiskohale projekteeritakse valgustus, ei tohi see pimestada ja häirida riigiteel liiklejaid. Kaaluda ja vajadusel projekteerida ristumiskohale valgustus vastavalt kehtivatele standarditele ja Maanteeameti peadirektori 23.12.2014.a käskkirjaga nr 0340 kinnitatud „[Riigimaanteede valgustamise juhisele](https://www.mnt.ee/sites/default/files/content-editors/Failid/Juhendid/ehitus/riigimaantee_valgustamine_juhis_kinnitatud.pdf)“ (www.mnt.ee: Maanteeameti avaleht / Ametist / Juhendid / Ehitus ja järelevalve).
24. Projekteeritud tööd peavad olema teostatavad tee täieliku sulgemiseta.
25. Ristumiskoha projekteerimise, ehitamise ja omanikujärelevalve teostamise kulud kannab huvitatud isik.
26. Arvestada, et riigitee alusele maale ulatuv ristumiskoht kuulub riigitee koosseisu ning riigitee omaniku omandusse.
27. Projekt esitada Maanteeametile kooskõlastamiseks aadressile maantee@mnt.ee.
28. Ristumiskoha ehitamiseks tuleb huvitatud isikul taotleda Maanteeametilt ehitusluba vastavalt majandus- ja taristuministri 19.06.2015 määrusele nr 67 „[Teatiste, ehitus- ja kasutusloa ja nende taotluste vorminõuded ning teatiste ja taotluste esitamise kord](https://www.riigiteataja.ee/akt/126062015010?leiaKehtiv)”.

Käesolevad nõuded on projekti lahutamatu osa, mis kehtivad 2 aastat väljastamise kuupäevast. Tähtaja möödumisel tuleb taotleda uued nõuded.

Käesoleva otsuse peale on võimalik esitada vaie Maanteeametile (Pärnu mnt. 463a, Tallinn, [maantee@mnt.ee](mailto:maantee@mnt.ee)) haldusmenetluse seaduses või kaebus Tallinna Halduskohtule halduskohtu-menetluse seadustikus sätestatud korras 30 päeva jooksul.

Lugupidamisega

(allkirjastatud digitaalselt)

Marten Leiten

planeeringute menetlemise talituse juhataja

Tuuli Veersalu

5305 0142

tuuli.veersalu@mnt.ee